Ανακοίνωση για την έναρξη διαδικασίας αντιντάμπινγκ σχετικά με τις εισαγωγές λαμπτήρων φθορισμού μικρού μεγέθους με ηλεκτρονικό κύκλωμα καταγωγής Λαϊκής Δημοκρατίας της Κίνας

(2000/C 138/06)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) (εφεξής "ο βασικός κανονισμός"), στην οποία προβάλλεται ο ισχυρισμός ότι οι εισαγωγές λαμπτήρων φθορισμού μικρού μεγέθους με ηλεκτρονικό κύκλωμα, καταγωγής Λαϊκής Δημοκρατίας της Κίνας, αποτελούν αντικείμενο ντάμπινγκ και, επομένως, προκαλούν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 4 Απριλίου 2000 η European Lighting Companies Federation (εφεξής ο "καταγγέλλων") εξ ονόματος παραγωγών που αντιπροσωπεύουν το μεγαλύτερο τμήμα, σε αυτήν την περίπτωση πάνω από το 95 %, της συνολικής κοινοτικής παραγωγής λαμπτήρων φθορισμού μικρού μεγέθους με ηλεκτρονικό κύκλωμα.

2. Προϊόν

Το προϊόν που αποτελεί κατά τους ισχυρισμούς αντικείμενο ντάμπινγκ είναι οι λαμπτήρες φθορισμού και οι λυχνίες εκκένωσης μικρού μεγέθους με ηλεκτρονικό κύκλωμα με έναν ή περισσότερους γυάλινους σωλήνες, με όλα τα φωτιστικά στοιχεία και τα ηλεκτρονικά συστατικά στερεωμένα ή ενσωματωμένα στη βάση του λαμπτήρα (εφεξής "το υπό εξέταση προϊόν"). Ο βιομηχανικός κλάδος αναφέρει συνήθως αυτό το προϊόν ως λαμπτήρες φθορισμού μικρού μεγέθους (ενσωματωμένοι) ή CFL-i. Αυτοί οι λαμπτήρες, που υπάγονται προς το παρόν στον κωδικό ΣΟ ex85393190, προορίζονται για να αντικαθιστούν τους συνήθεις λαμπτήρες πυρακτώσεως και για να προσαρμόζονται στις ίδιες υποδοχές (ντουί) με τους λαμπτήρες πυρακτώσεως. Οι κωδικοί αυτοί παρατίθενται για πληροφοριακούς και μόνον λόγους.

3. Ισχυρισμός περί ντάμπινγκ

Λόγω του γεγονότος ότι η κανονική αξία για τη Λαϊκη Δημοκατία της Κίνας θα καθοριστεί με βάση τους κανόνες που αναφέρονται στο άρθρο 2 παράγραφος 7 του βασικού κανονισμού, ο καταγγέλλων πρότεινε να καθοριστεί η κανονική αξία με βάση την τιμή σε χώρα με οικονομία αγοράς [βλέπε παράγραφο 5.1 στοιχείο δ) της παρούσας ανακοίνωσης]. Ο ισχυρισμός περί ντάμπινγκ θεμελιώνεται στη σύγκριση μεταξύ της κανονικής αξίας, όπως υπολογίζεται ανωτέρω, και των τιμών εξαγωγής του υπό εξέταση προϊόντος που πωλήθηκε προς εξαγωγή στην Κοινότητα.

Πάνω σ' αυτή τη βάση, το εκτιμώμενο περιθώριο ντάμπινγκ είναι σημαντικό.

4. Ισχυρισμός περί ζημίας

Ο καταγγέλλων έχει προσκομίσει αποδεικτικά στοιχεία σχετικά με το ότι οι εισαγωγές του υπό εξέταση προϊόντος από τη Λαϊκή Δημοκρατία της Κίνας έχουν αυξηθεί συνολικά σε απόλυτες τιμές και σε όρους του μεριδίου της αγοράς.

Προβάλλεταιμ επιπλέον ο ισχυρισμός ότι ο όγκος και οι τιμές του εισαγόμενου προϊόντος έχουν, μεταξύ άλλων συνεπειών, επηρεάσει αρνητικά τις πωλήσεις και το επίπεδο των τιμών των κοινοτικών παραγωγών, με αποτέλεσμα τη σημαντική επιδείνωση των συνολικών επιδόσεων και της οικονομικής κατάστασης του σχετικού κλάδου παραγωγής.

5. Διαδικασία

Αφού καθόρισε, μετά από διαβουλεύσεις με τη συμβουλευτική επιτροπή, ότι η καταγγελία έχει υποβληθεί από ή εξ ονόματος του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη της διαδικασίας, η Επιτροπή αρχίζει έρευνα δυνάμει του άρθρου 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα καθορίσει αν το εν λόγω προϊόν καταγωγής Λαϊκής Δημοκρατίας της Κίνας αποτελεί αντικείμενο ντάμπινγκ και αν αυτό το ντάμπινγκ έχει προκαλέσει ζημία.

α) Δειγματοληψία

Λόγω του μεγάλου αριθμού εξαγωγέων που ενέχονται στην παρούσα διαδικασία, η Επιτροπή θα εφαρμόσει τεχνικές δειγματοληψίας σύμφωνα με το άρθρο 17 του βασικού κανονισμού.

i) Δειγματοληψία για τους εξαγωγείς/παραγωγούς στη Λαϊκή Δημοκρατία της Κίνας

Για να μπορέσει η Επιτροπή να αποφασίσει κατά πόσον είναι απαραίτητη η δειγματοληψία και, σ' αυτή την περίπτωση, να επιλέξει δείγμα, ζητείται από όλους τους εξαγωγείς/παραγωγούς, ή αντιπροσώπους που ενεργούν εξ ονόματός τους, να αναγγελθούν στην Επιτροπή και να παρέχουν τις ακόλουθες πληροφορίες για την εταιρεία τους ή τις εταιρείες τους εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης:

- όνομα, διεύθυνση, διεύθυνση ηλεκτρονικού ταχυδρομείου, αριθμό τηλεφώνου και φαξ ή/και αριθμό τηλετύπου και τον αρμόδιο υπάλληλο,

- τον κύκλο εργασιών σε εθνικό νόμισμα και τον όγκο σε μονάδες του υπό εξέταση προϊόντος που πωλήθηκε προς εξαγωγή στην Κοινότητα κατά την περίοδο από την 1η Ιανουαρίου 1999 έως τις 31 Μαρτίου 2000,

- τις ακριβείς δραστηριότητες της εταιρείας όσον αφορά το υπό εξέταση προϊόν (αντίγραφο της άδειας επιχειρηματικής δραστηριότητας και της άδειας εξαγωγής),

- αν η εταιρεία προτίθεται να υποβάλει αίτηση για ατομικό περιθώριο ή για καθεστώς οικονομίας αγοράς (μόνον οι παραγωγοί μπορούν να ζητήσουν ατομικά περιθώρια και το καθεστώς οικονομίας της αγοράς),

- για τους παραγωγούς που ζητούν το καθεστώς οικονομίας αγοράς, τον κύκλο εργασιών σε εθνικό νόμισμα, τον όγκο των πωλήσεων σε μονάδες για το υπό εξέταση προϊόν στην εγχώρια αγορά, τη νομική μορφή της εταιρείας και κατάλογο με το όνομα, τις μετοχές σε ποσοστιαίες μονάδες και τη δραστηριότητα κάθε μετόχου που κατέχει πάνω από το 5 % της εταιρείας από την περίοδο από την 1η Ιανουαρίου 1999 έως τις 31 Μαρτίου 2000,

- τις ονομασίες και τις ακριβείς δραστηριότητες όλων των συνδεόμενων εταιρειών(3) που συμμετέχουν στην παραγωγή ή/και στην πώληση (εγχώρια ή/και εξαγωγική) του υπό εξέταση προϊόντος,

- κάθε άλλο συναφές στοιχείο το οποίο θα βοηθούσε την Επιτροπή να επιλέξει το δείγμα,

- ένδειξη για το κατά πόσον η εταιρεία συμφωνεί να συμπεριληφθεί στη δειγματοληψία που προϋποθέτει το ότι θα απαντήσει στο ερωτηματολόγιο και θα δεχτεί να γίνει επιτόπια έρευνα των απαντήσεων της.

Προκειμένου να ληφθούν οι πληροφορίες που κρίνονται απαραίτητες για την επιλογή του δείγματος των εξαγωγέων/παραγωγών, η Επιτροπή επιλέον θα έρθει σε επαφή με τις αρχές της χώρας εξαγωγής, και με κάθε γνωστή ένωση των εξαγωγέων/παραγωγών.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι απαραίτητη η δειγματοληψία και, σ' αυτήν την περίπτωση, να επιλέξει ένα δείγμα, ζητείται από όλους τους εισαγωγείς ή τους αντιπροσώπους που ενεργούν εξ ονόματός τους, να αναγγελθούν στην Επιτροπή και να παρέχουν τις ακόλουθες πληροφορίες για την εταιρεία τους ή τις εταιρείες τους εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης:

- όνομα, διεύθυνση, διεύθυνση ηλεκτρονικού ταχυδρομείου, αριθμό τηλεφώνου και φαξ ή/και αριθμό τηλετύπου και τον αρμόδιο υπάλληλο,

- τον κύκλο εργασιών σε ευρώ της εταιρείας, κατά την περίοδο από την 1η Ιανουαρίου 1999 έως τις 31 Μαρτίου 2000,

- τον συνολικό αριθμό των υπαλλήλων κατά την περίοδο από την 1η Ιανουαρίου 1999 έως τις 31 Μαρτίου 2000,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τον όγκο σε μονάδες και την αξία σε ευρώ των εισαγωγών και των μεταπωλήσεων που πραγματοποιήθηκαν στην αγορά της Κοινότητας κατά την περίοδο από την 1η Ιανουαρίου 1999 έως τις 31 Μαρτίου 2000 του εν λόγω εισαγόμενου προϊόντος καταγωγής Λαϊκής Δημοκρατίας της Κίνας,

- τις ονομασίες και τις ακριβείς δραστηριότητες όλων των συνδεόμενων εταιρειών(4) που συμμετέχουν στην παραγωγή, στην εισαγωγή ή/και στην πώληση του υπό εξέταση προϊόντος,

- κάθε άλλο συναφές στοιχείο το οποίο θα βοηθούσε την Επιτροπή να επιλέξει το δείγμα,

- ένδειξη για το κατά πόσον οι εταιρείες συμφωνούν να συμπεριληφθούν στη δειγματοληψία που προϋποθέτει ότι θα απαντήσουν στο ερωτηματολόγιο και ότι θα δεχτούν να γίνει επιτόπια έρευνα των απαντήσεων τους.

Για να συγκεντρώσει τις πληροφορίες που κρίνει αναγκαίες για την επιλογή του δείγματος των εισαγωγέων, η Επιτροπή θα επικοινωνήσει επιπλέον με τις γνωστές ενώσεις των εισαγωγέων.

iii) Τελική επιλογή του δείγματος

Όλα τα ενδιαφερόμενα μέρη που επιθυμούν να υποβάλουν παρατηρήσεις σχετικά με την επιλογή του δείγματος πρέπει να το κάνουν εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

Η Επιτροπή σκοπεύει να προβεί σε τελική επιλογή των δειγμάτων αφού ζητήσει τη γνώμη των ενδιαφερομένων μερών που έχουν εκδηλώσει προθυμία να συμπεριληφθούν στο δείγμα.

Οι εταιρείες που έχουν συμπεριληφθεί στο δείγμα οφείλουν να απαντήσουν σε ερωτηματολόγιο εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης και να συνεεργαστούν σε ενδεχόμενη επιτόπια έρευνα.

Σε περίπτωση που δεν εκδηλωθεί ικανοποιητική διάθεση συνεργασίας, η Επιτροπή μπορεί να στηρίξει τις διαπιστώσεις της, σύμφωνα με το άρθρο 17 παράγραφος 4 και το άρθρο 18 του βασικού κανονισμού, στα διαθέσιμα πραγματικά περιστατικά.

β) Ερωτηματολόγια

Η Επιτροπή, προκειμένου να συγκεντρώσει τα στοιχεία που κρίνει αναγκαία για την έρευνά της, θα στείλει ερωτηματολόγια στον κοινοτικό κλάδο παραγωγής και σε όλες τις ενώσεις των παραγωγών στην Κοινότητα, στους εξαγωγείς-παραγωγούς στη Λαϊκή Δημοκρατία της Κίνας που συμπεριλαμβάνονται στη δειγματοληψία, σε όλες τις ενώσεις των εξαγωγέων-παραγωγών, στους εισαγωγείς που συμπεριλαμβάνονται στο δείγμα, σε όλες τις ενώσεις των εισαγωγέων που ονομάζονται στην καταγγελία και στις αρχές της εν λόγω χώρας εξαγωγής.

i) Ενδιαφερόμενα μέρη άλλα εκτός από εκείνα για τα οποία εφαρμόζεται τη τεχνική της δειγματοληψίας

Όλα τα ενδιαφερόμενα μέρη πρέπει να επικοινωνήσουν πάραυτα με την Επιτροπή, και το αργότερο εντός της προθεσμίας που καθορίζεται στην παράγραφο 6 στοιχείο α) σημείο i) της παρούσας ανακοίνωσης, για να διαπιστώσουν εάν συμπεριλαμβάνονται στην ακταγγελία, και, αν είναι αναγκαίο, να ζητήσουν ερωτηματολόγιο, δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για όλα αυτά τα μέρη.

ii) Παραγωγοί για τους οποίους εφαρμόζεται η τεχνική της δειγματοληψίας

Όλοι οι παραγωγοί στη Λαϊκή Δημοκρατία της Κίνας που υποβάλλουν αίτηση για ατομική μεταχείριση, ενόψει της εφαρμογής του άρθρου 17 παράγραφος 3 και του άρθρου 9 παράγραφος 6 του βασικού κανονισμού, πρέπει να υποβάλουν δεόντως συμπληρωμένο ερωτηματολόγιο εντός της προθεσμίας που καθορίζεται στην παράγραφο 6 στοιχείο α) υπό σημείο ii) της προύσας ανακοίνωσης. Ωστόσο, τα εν λόγω μέρη πρέπει να γνωρίζουν ότι σε περίπτωση εφαρμογής της τεχνικής της δειγματοληψίας, η Επιτροπή έχει την ευχέρεια να αποφασίσει να μην τους επιφυλάξει ατομική μεταχείριση, εάν κρίνει ότι μία τέτοια μεταχείριση θα συνεπαγόταν υπέρμετρες δυσκολίες που θα παρεμπόδιζαν την έγκαιρη περάτωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να υποβάλουν τις σχετικές πληροφορίες εκτός από τις απαντήσεις στο ερωτηματολόγιο και να παρέχουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτορπή θα δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η αίτηση αυτή πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης.

δ) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 στοιχείο α) του βασικού κανονισμού, προβλέπεται να επιλεγεί το Μεξικό ως η κατάλληλη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6 στοιχείο γ) της παρούσας ανακοίνωσης.

ε) Καθεστώς οικονομίας αγοράς

Όσον αφορά τους παραγωγούς της χώρας εξαγωγής οι οποίοι ισχυρίζονται και προσκομίζουν επαρκή αποδεικτικά στοιχεία ότι αναπτύσσουν δραστηριότητες υπό συνθήκες οικονομίας της αγοράς, ήτοι ότι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί που προτίθενται να υποβάλουν δεόντως τεκμηριωμένες αιτήσεις οφείλουν να το πράξουν εντός της ειδικής προθεσμίας που ορίζεται στην παράγραφο 6 στοιχείο δ) της παρούσας ανακοίνωσης. Η Επιτροπή θα αποστείλει έντυπα αιτήσεων προς όλους τους παραγωγούς στην εν λόγω χώρα οι οποίοι είτε έχουν συμπεριληφθεί στη δειγματοληψία ή έχουν ζητήσει ατομικό περιθώριο, καθώς και στις κινεζικές αρχές.

5.2. Διαδικασία για τον προσδιορισμό του συμφέροντος της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατόν να ληφθεί απόφαση σχετικά με το κατά πόσον, στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, μπορούν εντός της γενικής προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης, να αναγγελθούν και να παρέχουν πληροφορίες στην Επιτροπή. Πρέπει να αναφερθεί ότι οι τυχόν πληροφορίες που υποβάλλονται βάσει του άρθρου 21, λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) Για τα μέρη που ζητούν ερωτηματολόγιο

Όλα τα ενδιαφερόμενα μέρη πρέπει να ζητήσουν ερωτηματολόγιο το ταχύτερο δυνατόν και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για τα μέρη που αναγγέλλονται, υποβάλουν απαντήσεις στο ερωτηματολόγιο και τυχόν άλλες πληροφορίες

Όλα τα ενδιαφερόμενα μέρη, προκειμένου να ληφθούν υπόψη οι παρατηρήσεις τους, οφείλουν να αναγγελθούν στην Επιτροπή, να υποβάλουν τις απόψεις τους και τις απαντήσεις στο ερωτηματολόγιο ή άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν προσδιορίζεται διαφορετικά. Οι εταιρείες που επιλέγονται στη δειγματοληψία πρέπει να υποβάλουν απαντήσεις στο ερωτηματολόγιο εντός των προθεσμιών που καθορίζονται στην παράγραφο 6 στοιχείο β) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν ακρόαση από την Επιτροπή εντός της ίδιας προθεσμίας 40 ημερών.

β) Ειδική προθεσμία όσον αφορά τη δειγματοληψία

Όλες οι πληροφορίες που αφορούν την επιλογή του δείγματος πρέπει να φθάσουν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερομένων μερών που έχουν εκδηλώσει την επιθυμία τους να συμπεριληφθούν στη δειγματοληψία για την τελική επιλογή του δείγματος, εντός περιόδου 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

Οι απαντήσεις στο ερωτηματολόγιο από τα μέρη που συμπεριλαμβάνονται στο δείγμα πρέπει να φθάσουν στην Επιτροπή εντός 30 ημερών από την ημερομηνία κατά την οποία τους κοινοποιείται ότι έχουν συμπεριληφθεί στο δείγμα.

γ) Ειδική προθεσμία για την επιλογή της χώρας με οικονομία αγοράς

Τα ενδιαφερόμενα μέρη μπορούν να υποβάλουν τις παρατηρήσεις τους για την καταλληλότητα του Μεξικού, το οποίο, όπως αναφέρεται στην παράγραφο 5.1 στοιχείο δ) της παρούσας ανακοίνωσης, προβλέπεται ως η χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Αυτές οι παρατηρήσεις πρέπει να φθάσουν στην Επιτροπή εντός δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία για την υποβολή αιτήσεων για το καθεστώς οικονομίας αγοράς

Οι δεόντως τεκμηριωμένες αιτήσεις για το καθεστώς οικονομίας αγοράς, όπως αναφέρεται στην παράγραφο 5.1 στοιχείο ε) της παρούσας ανακοίνωσης, πρέπει να φθάσουν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός αν προσδιορίζεται διαφορετικά από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να γίνονται γραπτώς (όχι με ηλεκτρονική μορφή, εκτός αν προσδιορίζεται διαφορετικά) και πρέπει να αναφέρουν την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και φαξ ή/και αριθμό τηλετύπου των ενδιαφερομένων μερών.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Γ και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά περιστατικά.

9. Χρονοδιάγραμμα της έρευνας

Η έρευνα θα διεξαχθεί σύμφωνα με το άρθρο 6 παράγραφος 9 του βασικού κανονισμού εντός 15 μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, τα προσωρινά μέτρα μπορούν να θεσπιστούν το αργότερο εντός εννέα μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18/19.

(3) Για τον ορισμό των συνδεόμενων εταιρειών βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής, όσον αφορά την εφαρμογή του κοινοτικού τελεωνειακού κώδικα (ΕΕ L 253 της 11.10.1993, σ. 1).

(4) Για τον ορισμό των συνδεόμενων εταιρειών βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής, όσον αφορά την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).